b'\n_START_ARTICLE_\nDavid Hasselhoff\n_START_SECTION_\nZgodnje \xc5\xbeivljenje\n_START_PARAGRAPH_\nDavid Hasselhoff se je rodil v Baltimoru v Marylandu 17. julija 1952 kot sin gospodinje Dolores Theres (rojene Mullinex oziroma Mullinix, umrla je 11. februarja 2009) in poslovne\xc5\xbea Josepha Vincenta Hasselhoffa. Izhaja iz katoli\xc5\xa1ke dru\xc5\xbeine z nem\xc5\xa1kimi, irskimi in angle\xc5\xa1kimi koreninami. Njegova pra-prababica Meta je emigrirala s svojo dru\xc5\xbeino v Baltimore iz V\xc3\xb6lkersna v Nem\xc4\x8diji, ki se nahaja okoli 30 km iz Bremna, leta 1865._NEWLINE_Zgodnja leta je pre\xc5\xbeivel v Jacksonvillu na Floridi, kasneje pa je \xc5\xbeivel v Atlanti v Georgii, kjer je obiskoval Marist High School. Hasselhoff je svoj gledali\xc5\xa1ki debi do\xc5\xbeivel pri sedmih letih v predstavi Peter Pan. Od takrat naprej je v njem tlela \xc5\xbeelja, da bi si ustvaril kariero na Broadwayu. Srednjo \xc5\xa1olo, Lyons Township High School, je zaklju\xc4\x8dil v La Grangeu v Illinoisu leta 1970. Med drugim je bil na \xc5\xa1oli kapetan odbojkarske ekipe, odigral pa je tudi ve\xc4\x8d vlog v razli\xc4\x8dnih predstavah, med drugim glavno vlogo Matta v predstavi The Fantasticks. \xc5\xa0tudiral je na univerzi Oakland, diplomiral pa na California Institute of the Arts.\n_START_SECTION_\nZgodnja kariera\n_START_PARAGRAPH_\nDavid Hasselhoff je upodobil doktorja Snapperja Fosterja v seriji The Young and the Restless v letih 1975-1982. Leta 1979 je zaigral v filmu Starcrash, kjer je upodobil lik Simona. Pevsko kariero je za\xc4\x8del z gostovanji v prvi sezoni otro\xc5\xa1kega programa Kids Incorporated z izvajanjem skladbe Do You Love Me. Kot gost se je pojavil tudi v dveh epizodah serije Diff\'rent Strokes in v nadaljevanki Santa Barbara leta 1984, kjer je zaigral samega sebe.\n_START_SECTION_\nVitez za volanom\n_START_PARAGRAPH_\nPredsednik televizijske hi\xc5\xa1e NBC Brandon Tartikoff je povabil Hasselhoffa, da bi odigral glavno vlogo Michaela Knighta v znanstveno fantasti\xc4\x8dni seriji Vitez za volanom, ki so jo predvajali med letoma 1982 in 1986. Sam je pozneje o tej seriji dejal, da je bila pravi fenomen, ve\xc4\x8dji, kot je kdajkoli bila Obalna stra\xc5\xbea. Uspeh serij je pripisal dejstvu, da je v obeh \xc5\xa1lo za re\xc5\xa1evanje, ne jemanje \xc5\xbeivljenj. To ne dr\xc5\xbei povsem, saj je nekaj oseb v zgodbi serij kljub temu umrlo._NEWLINE_Hasselhoff je igranje v seriji Vitez za volanom ozna\xc4\x8dil za te\xc5\xbeje od drugih, saj je v tej moral govoriti z avtom. Vloga mu je prinesla nagrado People\'s Choice Award za najbolj popularnega igralca. \xc5\xa0e danes, ve\xc4\x8d kot 30 let po koncu predvajanja serije, se ta \xc5\xa1e vedno predvaja v razli\xc4\x8dnih dr\xc5\xbeavah po vsem svetu.\n_START_SECTION_\nObalna stra\xc5\xbea\n_START_PARAGRAPH_\nHasselhoff se je vrnil na televizijo v seriji Obalna stra\xc5\xbea, ki je bila premierno predvajana leta 1989. \xc5\xbde po prvi sezoni so prekinili snemanje, vendar je Hasselhoff verjel, da ima serija potencial, zato je vlo\xc5\xbeil lasten denar za o\xc5\xbeivitev serije, pri kateri je sodeloval tudi kot izvr\xc5\xa1ni producent. Od televizijske hi\xc5\xa1e NBC je odkupil tudi licen\xc4\x8dne pravice za serijo._NEWLINE_Nalo\xc5\xbeba se je pokazala za izjemno uspe\xc5\xa1no. Obalna stra\xc5\xbea se je predvajala kar 11 let in od devetdesetih do zaklju\xc4\x8dka leta 2001 jo je spremljala skoraj milijarda gledalcev v 140 dr\xc5\xbeavah, kar je potrdilo Hasselhoffov status med svetovnimi televizijskimi osebnostmi tega obdobja. Ta uspeh mu je ob avtorskih honorarjih navrgel ve\xc4\x8d kot 100 milijonov dolarjev._NEWLINE_Leta 1991 je ponovno nastopil kot Michael Knight v televizijskem filmu Vitez za volanom 2000, ki naj bi slu\xc5\xbeil kot uvod v nadaljevanje serije. Kljub visokim ocenam so na\xc4\x8drt o nadaljevanju snemanja te legendarne serije opustili._NEWLINE_Leta 1996 je Hasselhoff dobil svojo zvezdo na hollywoodskem plo\xc4\x8dniku slavnih. Naslednje leto je posnel duet s filipinsko pevko Regine Velasquez, ki so ga uporabili kot glavno temo za film Legacy leta 1998. Na Broadwayu je debitiral leta 2000 v naslovni vlogi v igri Jekyll & Hyde. Avgusta 2001 je vodil prireditev v Los Angelesu, ki so jo pripravili ob rekordni prodaji ve\xc4\x8d kot 30 milijonih plo\xc5\xa1\xc4\x8d skupine Renegade. Na oder je stopil tudi sam in zapel v \xc5\xa1pan\xc5\xa1\xc4\x8dini. Tri mesece, za\xc4\x8den\xc5\xa1i s 16. julijem 2004, je igral glavno vlogo v londonski izvedbi muzikala Chicago._NEWLINE_David Hasselhoff je nastopil v vrsti filmov, v katerih je odigral samega sebe. 19. novembra 2004 je bila premiera filma The SpongeBob SquarePants Movie, v katerem je upodobil samega sebe v vlogi Mitcha Buchanona iz Obalne stra\xc5\xbee. V filmu spozna Spu\xc5\xbeija Kvadratnika in Patrika, enkrat v filmu pa je poimenovan kot Hasselhoff. Na kratko se je pojavil tudi v filmu DodgeBall: True Underdog Story kot trener nem\xc5\xa1ke dr\xc5\xbeavne ekipe, imenovane Team Hasselhoff. Po izpadu svoje ekipe je zaklical: \xc2\xbbIhr seid alle Schweine!\xc2\xab\xc2\xa0(\xc2\xbbVsi ste pra\xc5\xa1i\xc4\x8di!\xc2\xab\xc2\xa0- znana nem\xc5\xa1ka \xc5\xbealjivka) in razbil fotografijo samega sebe iz serije Obalna stra\xc5\xbea. V filmu EuroTrip iz leta 2004 se pojavlja v umivalnici. V filmu Click iz leta 2006 je igral \xc5\xa1efa glavnega igralca Adama Sandlerja. Hasselhoff se je pojavil tudi v eni epizodi serije Wildboyz. Leta 2007 je zaigral v komediji Kickin \'It Old Skool, kjer je glavno vlogo odigral Jamie Kennedy._NEWLINE_V videospotu za skladbo Jump in My Car je Hasselhoff naredil parodijo na svoj lik Michaela Knighta iz serije Vitez za volanom. Uporabljen avto je bil \xc4\x8drni Pontiac Trans Am z utripajo\xc4\x8dimi LED lu\xc4\x8dmi in notranjostjo, ki je bila skoraj enaka kot tista v avtomobilu KITT iz serije. Video so posneli v Sydneyu v Avstraliji in so zato uporabili avtomobil z volanom na desni strani. Vozilo je vsebovalo tudi katapultni sede\xc5\xbe, kakor ga je imel tudi KITT._NEWLINE_Novembra 2006 je Mel Brooks objavil, da bo Hasselhoff nastopil v vlogi Rogerja DeBrisa, direktorja nacisti\xc4\x8dnega glasbenega festivala za Hitlerja. Muzikal z naslovom The Producers so producirali v Las Vegasu._NEWLINE_Leta 2006 je Hasselhoff postal sodnik v \xc5\xa1ovu Amerika ima talent. Sodeloval je v prvih \xc5\xa1tirih sezonah ob Sharon Osbourne in Piersu Morganu. Na finalu \xc5\xa1ova leta 2007 je zapel pesem This is the Moment. Za peto sezono ga je zamenjal komedijant Howie Mandel.\n_START_SECTION_\nLooking for Freedom\n_START_PARAGRAPH_\nNjegova glasbena kariera se je za\xc4\x8dela v poznih osemdesetih z izidom albuma Looking for Freedom, ki je v Evropi postal trikrat platinast. Leta 1989 se je naslovna skladba uvrstila na prvo mesto nem\xc5\xa1ke lestvice. Za silvestrovo 1989 je bil povabljen, da skladbo izvede na mestu, kjer je nekaj dni prej padel berlinski zid. Nastop je uspel in imel trajen vpliv na nem\xc5\xa1ko pop kulturo, lahko pa bi se razpletlo tudi druga\xc4\x8de. Med nastopom ga je namre\xc4\x8d skorajda zadela petarda, ki jo je nekdo iz mno\xc5\xbeice vrgel proti njemu. Za las ga je zgre\xc5\xa1ila in po nekaj sekundah po\xc4\x8dila nedale\xc4\x8d stran od njega. Hasselhoff je sam pozneje komentiral, da je pesem Looking for Freedom postala himna in pesem upanja za ljudi v Vzhodni Nem\xc4\x8diji. Leta 2004 je ob\xc5\xbealoval pomanjkanje fotografij samega sebe v Checkpoint Charlie muzeju v Berlinu.\n_START_SECTION_\nZasebno \xc5\xbeivljenje\n_START_PARAGRAPH_\nSeptembra 2006 je v Veliki Britaniji iz\xc5\xa1la Hasselhoffova avtobiografija Making Waves. V intervjuju aprila istega leta je obljubil, da bo knjiga predstavila "zadnje poglavje" osebnega \xc5\xbeivljenja, vklju\xc4\x8dno s spornimi zadevami._NEWLINE_Od leta 2013 se dobiva s Hayley Roberts iz Glynneatha v Walesu. Hasselhoff je ljubitelj vali\xc5\xbeanske ragbi zveze in se skupaj z Robertsovo redno udele\xc5\xbeuje ragbi tekem v Walesu._NEWLINE_Novembra 2015 je Hasselhoff objavil video na YouTubu, v katerem je povedal, da je spremenil svoje ime v David Hoff. Pozneje se je izkazalo, da tega ni storil in da je bil video odlomek iz prihajajo\xc4\x8de ogla\xc5\xa1evalske akcije._NEWLINE_Proti koncu leta 2015 se je po ogledu Glasgowa izrekel za podpornika \xc5\xa1kotske nogometne ekipe Partick Thirstle F. C._NEWLINE_Trenutno \xc5\xbeivi v ju\xc5\xbeni Kaliforniji z dvema h\xc4\x8derkama, petimi psi in drugimi hi\xc5\xa1nimi ljubljen\xc4\x8dki.\n_START_SECTION_\nDru\xc5\xbeina\n_START_PARAGRAPH_\nDavid Hasselhoff se je 24. marca 1984 poro\xc4\x8dil z igralko Catherine Hickland, ki je ob njem zaigrala v nekaj epizodah serije Knight Rider. V 4. sezoni te serije v epizodi "The Scent of Roses", ki je bila premierno predvajana 3. januarja 1986, sta za potrebe serije uprizorila svojo poroko. Lo\xc4\x8dila sta se 1. marca 1989._NEWLINE_Decembra 1989 se je Hasselhoff poro\xc4\x8dil z igralko Pamelo Bach. V zakonu sta se jima rodili dve h\xc4\x8derki, obe igralki: 5. maja 1990 Taylor Ann Hasselhoff in 28. avgusta 1992 Hayley Hasselhoff. Januarja 2006 je Hasselhoff vlo\xc5\xbeil zahtevek za lo\xc4\x8ditev zaradi nepremostljivih razlik. Lo\xc4\x8ditev je stopila v veljavo avgusta istega leta. Bachova je dobila skrbni\xc5\xa1tvo nad eno h\xc4\x8derko, Hasselhoff pa nad drugo. Pozneje je dobil skrbni\xc5\xa1tvo nad obema h\xc4\x8derkama.\n_START_SECTION_\nAlkoholizem\n_START_PARAGRAPH_\n3. maja 2007 je v javnost pri\xc5\xa1el doma\xc4\x8di video, na katerem je Hasselhoff o\xc4\x8ditno opit, celo \xc5\xbee v stanju stuporja. Video je posnela h\xc4\x8di Taylor Ann, ki na posnetku govori: \xc2\xbbPovej mi, da bo\xc5\xa1 nehal, povej mi, da bo\xc5\xa1 nehal.\xc2\xab\xc2\xa0H\xc4\x8di obenem opozori o\xc4\x8deta, da bi to lahko ogrozilo njegov polo\xc5\xbeaj v filmski industriji. Hasselhoff je pozneje izjavil, da ga je h\xc4\x8di posnela, da bi lahko videl svoje obna\xc5\xa1anje v vinjenem stanju in da je posnetek namerno pri\xc5\xa1el v javnost. Kot rezultat objave je sodi\xc5\xa1\xc4\x8de 7. maja 2007 Hasselhoffu prekinilo stike s h\xc4\x8derkama. Po dveh tednih so potrdili pristnost posnetka. Maja 2009 je Hasselhoffov odvetnik Mel Goldsman svojega klienta ozna\xc4\x8dil za zdravljenega alkoholika.'